Menahem ben Helbo

אבי מפרשי הפיוט בצרפת, והראשון שהורה בה את דרך הפשט בפירוש המקרא (גייגר עמ' 17). מעט מאד ידוע על תולדות חייו. חי במאה הי"א, בערך בין השנים 1015–1085 (גרוסמן עמ' 340–341). אחיו היה ר' שמעון, ובן אחיו היה ר' יוסף קרא שהזכירו בפירושיו פעמים רבות בכבוד רב. ייתכן ששהה זמן מה בפרובנס, מצוטט בשמו פירוש בשם ר' יהודה בנו של ר' משה הדרשן מנרבונא: "וכן פירש אחי אבא ר' מנחם בר' חלבו משמו של ר' יהודה בר ר' משה הדרשן זצ"ל" (אורבך עמ' 4).

סביר להניח שהיה מורה למקרא, זאת על פי עדותו של ר' יוסף קרא שכתב "ועל פרשה זו היה מזהיר ר' מנחם ב"ר חלבו אחי אבא **את כל העומדים לפניו ושומעים את דבריו**…" (פירוש קרא לשופ' ב, יז) גם הכינוי 'קרא' שניתן לו מסייע להנחה זו. היקף הפירושים שכתב אינו ברור. פירושיו למקרא לא שרדו, והגיעו לידינו בעיקר דרך פירושיו של ר' יוסף קרא, אך ציטוטים בודדים נוספים מופיעים גם בפירושי רש"י (ששמעם מר' יוסף קרא), ר' שמעיה תלמידו של רש"י, הפירוש לדה"י המיוחס לרש"י, ועוד. מתוך ציטוטים אלו עולה שביאר את הספרים: שופטים, שמואל, מלכים, ישעיה, ירמיה, יחזקאל, תרי עשר, איוב, רות, איכה, דברי הימים. סביר אם כן להניח שביאר את רוב הנביאים והכתובים, אך כנראה שלא כתב פירוש על התורה. חיבר גם פירושים לפיוטים, שמעטים מהם שרדו בציטוטים מאוחרים (אורבך עמ' 2–3, גרוסמן עמ' 521–522).

רוב פירושיו שהגיעו לידינו הם פירושי פשט מוחלטים. במקרים רבים הוא הסתפק בפירוש מילים קשות. אך לעתים הוא פירש גם את העניין, ולעתים ניסה לחשוף את הקשר בין כתובים סמוכים. עם זאת, לעתים הוא מזכיר גם פירושים מדרשיים שמקורם בחז"ל.

הוא הכיר היטב את התרגומים הארמיים לנ"ך והשתמש בהם. ייתכן שהכיר גם את מחברת מנחם בן סרוק. לעתים הסתייע בלשון הערבית, וכן עשה שימוש רב במילים לועזיות בפירושיו - רובן צרפתיות ומיעוטן גרמניות. לדעת גרוסמן הוא מהפרשנים הראשונים שפירושיו הושפעו מהפולמוס היהודי-נוצרי (גרוסמן עמ' 344–345).